Euroopan talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiivi jalankulkĳoiden ja muiden loukkaantumiselle alttiiden tienkäyttäjien suojelusta törmäystilanteessa moottoriajoneuvon kanssa ja direktiivin 70/156/ETY muuttamisesta" (KOM(2003) 67 lopullinen – 2003/0033 (COD))



Virallinen lehti nro C 234 , 30/09/2003 s. 0010 - 0013



Euroopan talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiivi jalankulkijoiden ja muiden loukkaantumiselle alttiiden tienkäyttäjien suojelusta törmäystilanteessa moottoriajoneuvon kanssa ja direktiivin 70/156/ETY muuttamisesta" (KOM(2003) 67 lopullinen - 2003/0033 (COD)) (2003/C 234/02) Neuvosto päätti 7. maaliskuuta 2003 Euroopan yhteisön perustamissopimuksen 95 artiklan nojalla pyytää Euroopan talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "yhtenäismarkkinat, tuotanto ja kulutus" -erityisjaosto antoi lausuntonsa 25. kesäkuuta 2003. Esittelijä oli Philippe Levaux. Euroopan talous- ja sosiaalikomitea hyväksyi 16. ja 17. heinäkuuta 2003 pitämässään 401. täysistunnossa (heinäkuun 16. päivän kokouksessa) seuraavan lausunnon. Äänestyksessä annettiin 109 ääntä puolesta ja 4 vastaan. 1. Johdanto 1.1. Ehdotuksen tavoite 1.1.1. Käsiteltävänä olevan ehdotuksen tavoitteena on vähentää kuolemantapauksia ja loukkaantumisia onnettomuuksissa, joissa on mukana jalankulkijoita ja pyöräilijöitä, kokonaismassaltaan alle 2,5 tonnia painavien henkilöautojen ja kevyiden pakettiautojen etuosan muutosten avulla. 1.1.2. Direktiivin tarpeeseen on syynä onnettomuuksien suuri määrä. Yhteisössä kuolee vuosittain 8000 ja loukkaantuu 300000 jalankulkijaa ja pyöräilijää tieliikenneonnettomuuksissa. Toinen syy on se, että direktiivin 70/156/ETY kohteena olevia moottoriajoneuvoja varten on asetettava yhdenmukaistetut tekniset vaatimukset, joten kyseistä direktiiviä on muutettava. 1.1.3. Vuonna 2001 komissio saattoi menestyksekkäästi päätökseen neuvottelut Euroopan, Japanin ja Korean autoteollisuutta edustavien järjestöjen (ACEA, JAMA ja KAMA) kanssa teollisuudenalan sitoumuksesta toteuttaa toimenpiteitä jalankulkijoiden suojan parantamiseksi (sitoumus koskee myös yhteisössä myytäviä Yhdysvallassa valmistettuja ajoneuvoja). Sitoumuksen sisällöstä annettiin 11. heinäkuuta 2001 tiedonanto neuvostolle ja Euroopan parlamentille. Esitettyjen kantojen pohjalta komissio ehdotti, että teollisuudenalan sitoumus tunnustetaan antamalla suositus tai vaihtoehtoisesti annetaan sitoumuksen sisältöön perustuva direktiivi. Lopulta valittiin jälkimmäinen vaihtoehto. 1.1.4. Ehdotetulla direktiivillä annetaan viralliset puitteet teollisuudenalan sitoumuksen asiaankuuluville osille ja varmistetaan siten toimenpiteiden täytäntöönpanon oikeusvarmuus. Lisäksi näistä uusista vaatimuksista tulee osa EY:n tyyppihyväksyntäjärjestelmää, jolloin jäsenvaltioiden viranomaiset osallistuvat säännösten soveltamiseen. 1.2. Direktiivin sisältö 1.2.1. Useimmat onnettomuudet tapahtuvat kaupunkialueella. Tiedossa on, että nopeuksien ollessa alle 40 km/h on mahdollista merkittävästi vähentää jalankulkijoiden etutörmäyksessä ajoneuvojen kanssa saamien vammojen vakavuutta, jos ajoneuvojen eturakenteita parannetaan. 1.2.2. Ehdotuksen määräykset perustuvat Euroopan ajoneuvojen turvallisuuden parantamista käsittelevän komitean (EEVC - European Enhanced Vehicle-Safety Committee) työryhmän 17 ja Euroopan komission yhteisen tutkimuskeskuksen työhön. 1.2.3. Jotta ajoneuvot (henkilöautot ja kevyet pakettiautot) olisivat ehdotettujen raja-arvojen mukaisia, niiden täytyy läpäistä useita testejä. - Lokakuun 1. päivästä 2005 lähtien uusien ajoneuvotyyppien on vastattava kahden testin vaatimuksia (suoja pää- ja jalkavammoja vastaan). - Syyskuun 1. päivästä 2010 lähtien uusilta ajoneuvotyypeiltä edellytetään neljää, entistä tiukempaa testiä. - Viiden vuoden kuluessa kaikkien uusien ajoneuvojen on oltava näiden testivaatimusten mukaisia. 1.2.4. On todettu, että henkilöautoille ja kevyille pakettiautoille asetettujen vaatimusten soveltamisella raskaisiin ajoneuvoihin (kuorma- ja linja-autoihin) ei saavutettaisi kovin suurta hyötyä. Ne eivät näin ollen kuulu direktiivin piiriin. 1.2.5. Komissio huomauttaa, että direktiiviin kuuluvien teknisten määräysten noudattaminen edellyttää merkittävien muutosten tekemistä ajoneuvoihin, mutta siirtymäaikojen keston ja useammassa vaiheessa tapahtuvan käyttöönoton ansiosta muutokset voidaan suunnitella uusia ajoneuvoja kehitettäessä, eikä jo tuotannossa oleviin ajoneuvoihin tarvitse tehdä kalliita muutoksia. 1.2.6. Komissio ennakoi mahdollista teknistä kehitystä sisällyttämällä ehdotettuun direktiivin mahdollisuuden kehittää vaihtoehtoisia toimenpiteitä asetettujen vaatimusten täyttämiseksi. Ehdotettujen teknisten määräysten soveltuvuusarviointi toteutetaan 1:een heinäkuuta 2004 mennessä, ja sen perusteella harkitaan mahdollisia muutoksia direktiiviin. 1.2.7. Komissio muistuttaa vielä ehdotuksensa perusteluissa, että autoteollisuus on sitoutunut toteuttamaan seuraavat aktiiviset ja passiiviset turvatoimenpiteet, joilla parannetaan jalankulkijoiden suojaa: - Heinäkuun 1. päivästä 2004 lähtien kaikki uudet ajoneuvot varustetaan jarrujen lukkiutumisenestojärjestelmillä (ABS), joita käytetään jo nyt ja joita seurataan erikseen. - Lokakuun 1. päivästä 2003 lähtien kaikki uudet ajoneuvot varustetaan huomiovaloilla (DRL). Komissio on päättänyt olla suosittamatta huomiovalojen käyttöönottoa autoteollisuudelle ennen kuin yhteisön tasolla on saavutettu yhdenmukainen lähestymistapa asiaan. - Tutkitaan muiden kuin jäykkien karjapuskureiden käyttöä uusissa ajoneuvoissa ja poistetaan jäykät karjapuskurit nopeasti myynnistä. Komissio aikoo ehdottaa direktiiviä, joka sisältää testausmenettelyn markkinoilla oleville karjapuskureille. - Ajoneuvoissa otetaan asteittain käyttöön tieto- ja viestintäteknisiä laitteita (ICT). 2. Yleistä 2.1. Komitea kannattaa komission omaksumaa menettelyä, sillä on tarpeen ryhtyä kaikkiin tarvittaviin toimenpiteisiin tieliikenneonnettomuuksista jalankulkijoille ja pyöräilijöille aiheutuvien seurausten vähentämiseksi. Komitea on tyytyväinen siihen, että direktiivin liitteenä on vaikutusten arviointi, jonka avulla tulevaisuudessa on helpompaa selvittää ehdotetun tekstin vaikutukset. Komitea haluaa kuitenkin muistuttaa, että jalankulkijoiden ja pyöräilijöiden suojelun liikenneonnettomuuksilta tulee olla osa kokonaisvaltaista menettelyä. Vaikka onkin tarpeellista ryhtyä kaikkiin tarvittaviin toimiin törmäystilanteesta ajoneuvon kanssa aiheutuvien seurausten minimoimiseksi, on myös pyrittävä siihen, että törmäystilanteita voitaisiin välttää. 2.2. Jalankulkijoiden ja pyöräilijöiden törmäystilanteita ajoneuvojen kanssa tulisi pyrkiä ehkäisemään siten, että otettaisiin systemaattisesti huomioon seuraavat kolme tekijää ja kehitettäisiin niitä: 2.2.1. Toimijoita tulisi vastuullistaa. Törmäykset johtuvat hyvin usein jalankulkijoiden, pyöräilijöiden ja ajoneuvojen kuljettajien varomattomuudesta. Huomattakoon, että ajoneuvojen kuljettajat eivät aiheuta aina yksin onnettomuuksia. Olisikin edistettävä kaikkien tielläliikkujien vastuullista käytöstä. 2.2.2. Koulutusta ja tietoa tulisi jakaa jatkuvasti peruskoulusta lähtien sekä toteuttaa toistuvia tiedotuskampanjoita liikennesääntöjen noudattamisen parantamiseksi ja tielläliikkujien asianmukaisen käyttäytymisen edistämiseksi. 2.2.3. Tielläliikkujien fyysinen erottaminen toisistaan on ilman muuta tehokkain keino välttää jalankulkijoiden, pyöräilijöiden ja ajoneuvojen joutuminen kosketuksiin toistensa kanssa. Olisikin pyrittävä tutkimusten avulla parantamaan niiden kaupunkien yhdyskuntasuunnittelua, joissa näitä tielläliikkujien eri ryhmiä on eniten. Suunnittelun tuloksena tehtävien töiden eli suojateiden, kävelysiltojen, pyöräteiden, eri käyttäjäryhmille tarkoitettujen väylien, valaistuksen, asianmukaisten merkintöjen jne. toteutuksen yhteydessä tarvitaan myös yhteiskunnan taloudellisia tukitoimia. Sen lisäksi, että nämä muutostyöt vähentävät suoraan onnettomuuksien määrää, niiden avulla voidaan luoda kaupunkiympäristö, jossa otetaan entistä paremmin huomioon erityisryhmien, mm. vammaisten, vaatimukset, ja ne parantavat kaupunkilaisten elämänlaatua. 2.3. Komitea on tietoinen, että ehdotetun direktiivin aihe on tekninen ja että se koskee nimenomaan ajoneuvojen etuosaan tehtäviä muutoksia. Komitea kannattaa käytäntöä, jonka mukaan ongelmat ratkaistaan yksi kerrallaan, mutta kiinnittää huomiota sekä asetettuihin tavoitteisiin että niiden saavuttamiseksi määriteltyyn kokonaisstrategiaan, jotta toimijat voisivat omaksua entistä paremmin uudet toimet. Komitea kehottaakin komissiota täydentämään direktiivin perusteluita mainitsemalla, että direktiivi on osa kokonaisvaltaista toimintaa, jonka kolme tärkeintä osa-aluetta on lueteltu kohdassa 2.2. 2.4. Ehdotetulla direktiivillä muutetaan 6. helmikuuta 1970 annettua direktiiviä 70/156/ETY, jossa määritellään moottoriajoneuvojen EY:n tyyppihyväksyntäjärjestelmän puitteet. Direktiiviä on korjattu, muutettu ja täydennetty 33 vuoden aikana kolmisenkymmentä kertaa. Tämä osoittaa, että neuvosto pyrkii ottamaan huomioon kaikki uudet näkökohdat, joilla voidaan parantaa järjestelmän tehokkuutta. Koska direktiivi on annettu jo kauan aikaa sitten ja koska siihen on tehty lukuisia muutoksia, komitea toivoo, että komissio käsittelisi sen uudelleen kokonaisuudessaan, tarkistaisi sen ja mahdollisesti ajantasaistaisi sen uuden direktiivin muodossa. Näin tarjoutuisi tilaisuus tarkentaa uudelleen tielläliikkujien eli jalankulkijoiden, pyöräilijöiden, motoristien, joita ei ihme kyllä mainita lainkaan, ja ajoneuvojen kuljettajien suojeluun tähtäävää kokonaisvaltaista politiikkaa. Samalla voitaisiin täydentää onnettomuuksien syitä ja seurauksia koskevia tilasto- ja arviointivälineitä, jotta vihdoinkin voitaisiin eritellä selkeästi tieliikenneonnettomuuksien syyt ja vastuukysymykset. 2.5. Ehdotetun direktiivin johdanto-osan kolmannessa perustelukappaleessa todetaan seuraavaa: "Tässä direktiivissä esitetään testejä ja raja-arvoja, jotka perustuvat EEVC:n suosituksiin." Komitea esittää, että kolmatta perustelukappaletta täydennetään seuraavasti: "jotka muodostavat direktiivin lopullisen tavoitteen, jos heinäkuun 1. päivään 2004 mennessä ei ole laadittu uusia vaihtoehtoisia toimenpiteitä, joilla on vastaavat vaikutukset." 3. Erityistä 3.1. Tämä direktiiviehdotus on laadittu yhteistyössä autoteollisuutta edustavien järjestöjen, erityisesti ACEAn kanssa. Siihen on sisällytetty suurin piirtein kaikki sitoumukset, jotka esiteltiin komission 11. heinäkuuta 2001 julkistamassa tiedonannossa. 3.2. Eurooppalainen autoteollisuus on ryhtynyt viivyttelemättä toteuttamaan direktiivin määräyksiä. Teollisuus toivoo, että direktiivi hyväksyttäisiin pikaisesti, jotta voitaisiin saavuttaa oikeusvarmuus. Komitea kannattaa tätä vaatimusta, sillä viivästykset saattavat olla vaaraksi jo tehdyille investoinneille sekä eri vaiheille asetettujen määräaikojen noudattamiselle (heinäkuu 2004, syyskuu 2010 jne.). 3.3. Komitea suhtautuu myönteisesti myös 5 artiklan 1 kohdassa mainittuun komission ja autoteollisuuden yhteiseen aikeeseen arvioida jalankulkijoiden suojelussa saavutettua edistystä toimitettujen tietojen ja riippumattomien tutkimusten perusteella. Samoin komitea kannattaa ajatusta, jonka mukaan heinäkuussa 2004 esitetään soveltuvuusarviointi, jonka avulla tulisi saada käyttöön sarja uusia ja täydentäviä toimenpiteitä, jotka ovat suojan kannalta vähintään vastaavia kuin EEVC:n testien suositukset. 3.4. Komitea toteaa, että näitä tutkimuksia on jo käynnistetty esitettyjen toimenpiteiden ennakkototeutuksen ansiosta. Komitea korostaakin, että direktiivi on hyväksyttävä pikaisesti, jotta asetettuja, jo lähestyviä määräaikoja voitaisiin noudattaa. 3.5. Komitea ihmettelee, mikä on niiden vanhojen ajoneuvojen kohtalo, jotka eivät kuulu direktiivin piiriin, mutta jotka ovat vielä liikenteessä vuoden 2015 jälkeen. Komitea kehottaa komissiota ehdottamaan vuodesta 2010 sovellettavaa, viisi vuotta kestävää poistamis- tai mukauttamisjärjestelmää, jotta liikenteessä ei olisi useiden vuosien ajan sekä vaatimusten mukaisia että niiden vastaisia ajoneuvoja. Uusia jäsenvaltioita varten tulisi kuitenkin säätää vuonna 2020 päättyvä siirtymäkausi. 4. Päätelmät 4.1. Komitea kannattaa kyseistä direktiiviä ja toivoo, että se hyväksytään mahdollisimman pian. Komitea katsoo itse asiassa, että direktiivin avulla voidaan minimoida niiden onnettomuuksien seuraukset, joissa jalankulkijat ja pyöräilijät joutuvat törmäystilanteeseen alle 2,5 tonnia painavan ajoneuvon (henkilöauton tai kevyen pakettiauton) kanssa. 4.2. Komitea korostaa, että ehdotetun direktiivin sisältö on tulosta autoteollisuuden kanssa tehdystä laajamittaisesta valmistelutyöstä. Autoteollisuus on vuodesta 2001 suunnitellut ja toteuttanut käyttäjien turvallisuuden parantamiseksi tiettyjä sitoumuksia, jotka on liitetty tekstin tekniseen osuuteen. 4.3. Komitea kehottaa komissiota muistuttamaan ehdotetun direktiivin johdanto-osassa, että tähän kokonaisvaltaiseen ennaltaehkäisypolitiikkaan sisältyy kolme pääasiallista osiota: - Kaikkien tielläliikkujien vastuullistaminen (jalankulkijat, pyöräilijät, motoristit, ajoneuvojen kuljettajat jne.). - Jatkuva koulutus ja tiedotus liikennesääntöjen noudattamiseksi. - Teiden ja katujen suunnittelu siten, että eri käyttäjäryhmät erotellaan fyysisesti toisistaan, sillä parhain ennaltaehkäisytapa on estää mahdollisuuksien mukaan ajoneuvojen, jalankulkijoiden ja pyöräilijöiden yms. törmäykset. Teiden korjaustoimien yhteydessä on tehtävä systemaattisesti muutoksia, ja niitä tulee tukea paikallisyhteisöille tarkoitettujen asianmukaisten rahoituskannustimien avulla. 4.4. Komitea on tyytyväinen siihen, että komissio on ryhtynyt tarkistamaan direktiiviä 70/156/ETY kokonaisuudessaan, sillä sitä on muutettu jo kolmisenkymmentä kertaa sen antamisen jälkeen. Ajantasaistus tulee toteuttaa yhteistyössä autoteollisuuden ja käyttäjien järjestöjen kanssa. Komitea katsoo, että näin tarjoutuisi tilaisuus tarkentaa tielläliikkujien onnettomuuksien ennaltaehkäisyn kokonaisvaltaista politiikkaa. Bryssel 16. heinäkuuta 2003. Euroopan talous- ja sosiaalikomitean puheenjohtaja Roger Briesch